Ti Aluwagi
a tedtedda ti bagyo - iyakarna
dagiti adigi ken diding
iti depaar ti daya ti solarda
a saan unay a matupar ti bales ti angin
iti tiempo ti allawig.
nakarinikna iti saniit ti kudilna
ket ingkeddengna pay laeng ti napan naglinong
tapno palabsen ti init
iti sirok ti mangga iti likud
ti marakrakrak a balay.
nagtangad ti aluwagi - nakitana ti maysa nga umok
iti baet ti dua a sanga -
dua a billit ti agalla-allatiw
kadagiti narurutan a bulong nga agbumbunag
iti arutang ken ruting nga iseksekda
iti naingpis nga umok nga inay-ayam met ti angin,
naguni dagiti sumirsirip nga annakda.
inyuldag ti aluwagi ket inlallay ti mababain nga
angin ti bagina agingga a nairidepna,
nalukag daytoy iti makarikna iti danum
a nagparsiak iti rupana.
nalidemmen ti batogna
siniripna ti umok, natarimaanen daytoy
nagtaray ti aluwagi iti kalapawna
a ganganin marba.
Abril 9, 2012
sag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn hau_Latn glg_Latn